DOI: 10.14457/tu.the.2021.747
title: มาตรการทางกฎหมายในการส่งเสริมการปลูกป่าเศรษฐกิจ: ศึกษากรณีพื้นที่อำเภอเทพสถิต จังหวัดชัยภูมิ

description: ป่าเศรษฐกิจเป็นแนวนโยบายของรัฐที่ออกมาเพื่อส่งเสริมให้ประชาชนมีการปลูกป่าหรือปลูกไม้มีค่าทางเศรษฐกิจเพื่อนำมาใช้ประโยชน์และสามารถสร้างรายได้ให้แก่ผู้ปลูกป่าและชุมชนโดยรอบ ทั้งนี้ เพื่อให้มีการขับเคลื่อนนโยบายของประเทศเกี่ยวกับการบริหารจัดการป่าไม้ทั้งระบบโดยกำหนดให้มีพื้นที่ป่าไม้ทั่วประเทศอย่างน้อยในอัตราร้อยละ 40 ของพื้นที่ประเทศ ซึ่งจะประกอบไปด้วยประเภทพื้นที่ป่าอนุรักษ์ไม่น้อยกว่าร้อยละ 25 ของพื้นที่ประเทศ พื้นที่ป่าเศรษฐกิจและพื้นที่ ป่าชุมชนไม่น้อยกว่าร้อยละ 15 ของพื้นที่ประเทศ โดยกำหนดให้เพิ่มและพัฒนาพื้นที่ป่าไม้ทั้งประเภท ป่าอนุรักษ์และป่าเศรษฐกิจ รวมไปถึงพื้นที่ป่าชุมชนให้ได้ตามเป้าหมายภายใต้กรอบเวลาที่กำหนดในแผนแม่บทพัฒนาการป่าไม้แห่งชาติโดยสถานการณ์และความต้องการปลูกป่าที่เพิ่มขึ้นของประชาชนทำให้มีการแก้ไขเพิ่มเติมพระราชบัญญัติป่าไม้ พุทธศักราช 2484 (แก้ไขเพิ่มเติมฉบับที่ 8) พ.ศ. 2562 ในมาตรา 7 ซึ่งเป็นสาระสำคัญในการทำไม้หรือตัดไม้เพื่อใช้ประโยชน์ในที่ดินกรรมสิทธิ์หรือสิทธิครอบครองแต่ยังคงไว้ซึ่งที่ดินของรัฐทั้งหมดซึ่งจะต้องปฏิบัติตามหลักเกณฑ์ภายใต้พระราชบัญญัติป่าไม้ พุทธศักราช 2484 ซึ่งในพื้นที่อำเภอเทพสถิตส่วนใหญ่เป็นที่ดินสำนักงานการปฏิรูปที่ดิน (ส.ป.ก.) และมีพื้นที่ทับซ้อนอยู่ในเขตป่าสงวนแห่งชาติ ป่านายางกลัก ซึ่งมีปัญหาการจัดทำแนวเขตที่ยังไม่ชัดเจนทำให้เกิดปัญหาในการบังคับใช้กฎหมายในเรื่องของการทำไม้ตามพระราชบัญญัติป่าไม้ พุทธศักราช 2484 ทำให้การส่งเสริมการปลูกป่าเศรษฐกิจมีปัญหาอุปสรรคและปัญหาทางกฎหมายอย่างยิ่งส่งผลให้ประชาชนไม่ให้ความสนใจปลูกป่าเศรษฐกิจและไม้มีค่าในพื้นที่อำเภอเทพสถิต จังหวัดชัยภูมิ แม้ในปัจจุบันกระทรวงทรัพยากรธรรมชาติและสิ่งแวดล้อมจะออกประกาศกระทรวงทรัพยากรธรรมชาติและสิ่งแวดล้อมเรื่องกำหนดที่ดินที่ได้รับอนุญาตให้ทำประโยชน์ตามประเภทหนังสือแสดงสิทธิเพื่อให้ไม้ที่ปลูกขึ้นในที่ดินดังกล่าวไม่เป็นไม้หวงห้าม พ.ศ. 2563 มาบังคับใช้เพื่อแก้ไขปัญหาแล้วก็ตาม การส่งเสริมการปลูกป่าเศรษฐกิจและไม้มีค่าในพื้นที่อำเภอเทพสถิตยังมีปัญหาและอุปสรรคตามกฎหมายป่าไม้ พุทธศักราช 2484 และพระราชบัญญัติป่าสงวนแห่งชาติ พ.ศ. 2057 รวมถึงปัญหาทางกฎหมายในการขออนุญาตการใช้เลื่อยโซ่ยนต์และการใช้เลื่อยโซ่ยนต์ในพื้นที่ดังนั้นจากสภาพปัญหาดังกล่าวทำให้การส่งเสริมการปลูกป่าเศรษฐกิจและการปลูกไม้มีค่าเกิดปัญหาในการส่งเสริมการปลูกป่าในพื้นที่อำเภอเทพสถิต ด้วยปัญหาทางข้อกฎหมายและปัญหาความรู้ความเข้าใจของประชาชน ทั้งนี้หากมีการแก้ไขกฎหมายหรือมีการกำหนดนโยบายเฉพาะพื้นที่ในการส่งเสริมการปลูกป่าเศรษฐกิจแล้วย่อมก่อให้เกิดประโยชน์ต่อภาครัฐในการสร้างมาตรการในการเพิ่มพื้นที่ป่าไม้และยังเป็นการส่งเสริมให้ประชาชนมีรายได้จากการปลูกป่าต่อไปในอนาคตผู้วิจัยจึงได้ศึกษาเพื่อให้ได้มาซึ่งการแก้ปัญหาเพื่อให้ได้ซึ่งทางออกในการแก้ปัญหาทางสังคม เศรษฐกิจ และชุชน ตามนโยบายการแก้ปัญหาที่ให้สอดคล้องกับภาครัฐ โดยเห็นว่าอำเภอเทพสถิต จังหวัดชัยภูมิ มีปัญหาที่ต้องการทางออกในการใช้ประโยชน์ทางด้านทรัพยากรป่าไม้ การใช้ประโยชน์ที่ดินของรัฐ การแก้ไขปัญหาที่ทำกินตลอดจนการอยู่ร่วมกันระหว่างป่ากับคน นำไปสู่การเป็นต้นแบบการส่งเสริมการปลูกป่าเศรษฐกิจของประเทศไทย การกำหนดนโยบายและกฎหมายของประเทศไทยที่เกี่ยวข้องในการส่งเสริมการปลูกป่าเศรษฐกิจ แก้ปัญหาการบังคับใช้กฎหมายที่เกี่ยวข้องในการส่งเสริมการปลูกป่าเศรษฐกิจในพื้นที่อำเภอเทพสถิต จังหวัดชัยภูมิ และแนวทางการส่งเสริมการปลูกป่าเศรษฐกิจที่นำเอาสภาพพื้นที่อำเภอเทพสถิต จังหวัดชัยภูมิ เป็นต้นแบบในการแก้ปัญหาทุกทางออกในการใช้ประโยชน์ที่ดินของรัฐที่ได้ประโยชน์สูงสุด และเป็นไปตามแนวทางของรัฐที่เรียกว่าการแก้ปัญหาตามแนวทางรถไฟ 5 ขบวน นั่นคือ การหาทางออกให้กับประชาชนทุกด้านนั่นเอง